127. löggjafarþing 2001–2002.

Þskj. 474 — 349. mál.

Frumvarp til laga

um breytingu á tollalögum, nr. 55/1987, með síðari breytingum.

Flm.: Vilhjálmur Egilsson, Magnús Stefánsson, Arnbjörg Sveinsdóttir,

Sigríður Ingvarsdóttir, Jón Bjarnason, Kristján L. Möller.

1. gr.

Við 1. mgr. 28. gr. laganna bætist tveir nýir töluliðir, svohljóðandi:

18.	Skagaströnd.

19.	Vopnafjörður.

2. gr.

Lög þessi öðlast þegar gildi.

Greinargerð.

Með frumvarpinu er lagt til að Skagaströnd og Vopnafjörður bætist í flokk aðaltollhafna. Með því mundi mikilvægi hafnanna sem inn- og útflutningshafna aukast sem helgast af því að skipum er að jafnaði skylt að hafa fyrstu og síðustu viðkomu hér á landi í aðaltollhöfn. Jafnframt mundi tollmeðferð skipa og inn- og útflutningur um hafnirnar á Skagaströnd og Vopnafirði leiða til einföldunar, aukinnar hagkvæmni og sparnaðar fyrir atvinnulífið á þessum stöðum.

Þetta hefur sérstaklega mikla þýðingu fyrir Skagaströnd vegna innflutnings á rækju til vinnslu á staðnum og á Vopnafirði vegna innflutnings á frosnum fiski. Með þeirri breytingu sem hér er lögð til fá staðirnir ótvíræð réttindi til þess að skip séu tollafgreidd þar.